Publication: Magyar Közlöny
Issue: MK-2002-10 (Year: 2002, Number: 10)
Era: 1990-2004
Section: Az Alkotmánybíróság a 66/1997. (XII. 29.) AB határozatában hatáskörei alkotmányi védelmével összefüggésben
Paragraph Index: 717

Az Alkotmánybíróság a 66/1997. (XII. 29.) AB határozatában hatáskörei alkotmányi védelmével összefüggésben hivatkozott a jogállamiság és a hatalommegosztás elvére. E határozat szerint: „A magyar közjogi berendezkedés egyik alapja az Alkotmány 2. § (1) bekezdésében megállapított jogállamiság elve. Az Alkotmánybíróság megítélése szerint e jogállamban az Alkotmánybíróság hatáskörének a klasszikus alkotmányos szervekkel azonos alkotmányos védelmet kell biztosítani.” E követelményt az Alkotmánybíróság a hatalommegosztás rendszerében elfoglalt szerepébõl eredeztette (ABH 1997, 397., 403.). A fentieket is figyelembe véve megállapítható, hogy az Alkotmánybíróság közjogi jogállása és a hatalommegosztás elve (az elv érvényesítése) szoros kapcsolatban áll, ezért az Alkotmány 2. § (1) bekezdése alapja lehet az alkotmányossági vizsgálatnak.

Source: https://magyarkozlony.hu/hivatalos-lapok/1f6d08fab5a2a997be14961954a4d0c7bbd2cb1d/dokumentumok/f0a36ce0acfe43376f951b1c08570cb650896f78/letoltes